钦定古今图书集成/理学汇编/经籍典/第167卷 > 晋
## 钦定古今图书集成/理学汇编/经籍典/第167卷 > 晋

### 武帝太康二年得汲冢师春一篇记春秋左传诸卜筮

按：《晋书武帝本纪》，不载。　按《束晳传》，“太康二年，汲郡
人不准，盗发魏襄王墓。或言安釐王冢得竹书数十
车，其师春一篇，书《左传》诸卜筮。”师春似是造书者姓
名也。〈按本纪作咸宁五年事未详载左传诸书故从束传〉

### 元帝太兴四年三月置公羊博士

按《晋书元帝本纪》，太兴四年三月，置《周易》《仪礼》《公羊》
博士。　按《荀崧传》，元帝践祚，征拜尚书仆射，转太常。
时方修学校，简省博士，置《周易》王氏、《尚书》郑氏、《古文
尚书》孔氏、《毛诗》郑氏、《周官礼记》郑氏、《春秋左传》杜氏、
服氏、《论语》《孝经》郑氏博士各一人，凡九人，其《仪礼》《公
羊》《穀梁》及郑《易》皆省不置。崧以为不可，乃上疏曰：“自
丧乱以来，儒学尤寡。今处学则阙朝廷之秀，仕朝则
废儒学之俊。昔咸宁、太康、永嘉之中，侍中、常侍、黄门
通洽古今、行为世表者，领国子博士，一则应对殿堂，
奉酬顾问；二则参训国子，以弘儒训；三则祠、仪二曹
及太常之职，以得质疑。今皇朝中兴，美隆往初，宜宪
章令轨，祖述前典。世祖武皇帝应运登”禅，崇儒兴学，
经始明堂，营建辟雍，告朔班政，乡饮大射，西阁东序，
《河图》秘书禁籍，台省有宗庙太府金墉故事，太学有
石经古文，先儒典训，贾、马、郑、杜、服、孔、王、何、颜、尹之徒，
章句传注，众家之学，置博士十九人。九州之中，师徒
相传，学士如林，犹选张华、刘寔居太常之官，以重儒
教。《传》称“孔子没而微言绝，七十二子终而大义乖。”顷
中夏殄瘁，讲诵遏密，斯文之道，将堕于地。陛下圣哲
龙飞，恢崇道教，《乐》正《雅》《颂》，于是乎在。江扬二州，先渐
声教，学士遗文，于今为盛。然方畴昔，犹千之一。臣学
不章句，才不弘通，方之华寔，儒风殊邈，思竭驽骀，庶
增万分，愿斯道隆于百世之上，搢绅咏于千载之下。
伏闻节“省之制，皆三分置二。博士旧置十九人，今五
经合九人。准古计今，犹未能半。宜及节省之制，以时
施行。今九人以外，犹宜增四。愿陛下万机馀暇，时垂
省览，宜为郑《易》置博士一人，郑《仪礼》博士一人，《春秋
公羊》博士一人，《穀梁》博士一人。”昔周之衰，下陵上替，
上无天子，下无方伯，善者谁赏？恶者谁罚？孔子惧而
作《春秋》。诸侯讳妒，惧犯时禁，是以微辞妙旨，义不显
明，故曰：“知我者其惟《春秋》，罪我者其惟《春秋》。”时左丘明、子夏造膝亲受，无不精究。孔子既没，微言将绝，于
是丘明退撰所闻，而为之传。其书善礼，多膏腴美辞，
张本继末，以发明经意，信多奇伟，学者好之。公羊高
亲受子夏，立于汉朝，辞义清隽，断决明审，董仲舒之
所善也。穀梁赤师徒相传，暂立于汉世。向歆汉之硕
儒，犹父子各执一家，莫肯相从。其书文清义约，诸所
发明，或是《左氏》《公羊》所不载，亦足有所订正。是以三
《传》并行于先代，通才未能孤废。今去圣久远，其文将
坠，与其过废，宁与过立。臣以为三传虽同曰《春秋》，而
发端异趣。按“如《三家》同异之说，此乃义则战争之场，
辞亦剑戟之锋，于理不可得共。博士宜各置一人，以
传其学。”诏曰：“崧表如此，皆经国之务，为政所由，息马
投戈，犹可讲艺。今虽日不暇给，岂忘本而遗存耶？可
共博议者详之。”议者多请从崧所奏。